Rekonštrukcia mosta na Francisciho ulici pokračuje betónovaním rímsy a sanačnými úpravami opôr a krídel. Po oddebnení sa práce presunú na druhú stranu objektu. Po ukončení týchto prác budú položené živičné povrchy. Most by mal byť začať opäť slúžiť verejnosti v druhej polovici augusta.
Rekonštrukciu mosta si vyžiadal jeho technický stav. Kvôli bezpečnosti cestnej premávky a zníženiu zaťaženia bol tento most už v roku 2013 uzatvorený pre nákladnú dopravu. Po schválení investičnej akcie MsZ mesta Poprad začala v polovici mája 2018 rekonštrukcia. Cestná premávka bola od polovice mája pri čiastočnej uzávierke riadená prenosným zvislým dopravným značením. Od 27.júna bude nevyhnutná úplná uzávera komunikácie v tomto úseku. "Ide o strategicky dôležitý cestný objekt v širšom centre mesta, ktorého technický stav si vyžaduje rekonštrukciu. Naším cieľom je rekonštrukcia mosta a zvýšenie bezpečnosti samotnej cestnej premávky," uviedol pri začiatku prác primátor Popradu Jozef Švagerko.
S prácami sa začalo 16.mája 2018 a doba výstavby je 120 dní od odovzdania staveniska. Zhotoviteľom je spoločnosť SLOV-VIA, s.r.o., Poprad. Cena diela predstavuje sumu 195 256,65 eur.